‘Dis ŉ onbeskryflike seer’Charlene October (49) is ŉ jaar gelede in haar huis in die Wes-Kaap vermoor terwyl haar maand oue kleindogter by haar was. (Foto: Verskaf) “Dis ŉ seer wat jy vir niemand kan beskryf nie. Daar is geen handleiding nie.” Só het Alexa Jooste (37) vandeesweek aan Maroela Media gesê oor die moord op haar suster, Charlene October (49), op 12 Julie verlede jaar in haar huis in die Wes-Kaap. October, ŉ oudpolisiekaptein en ma van vier, se geliefdes sal op 1 Augustus by die hooggeregshof in Kaapstad saamkom vir die aanvang van die verhoor waarin October se eksman, Ashley, en sy medebeskuldigde, Tashwill van der Rheede, op October se moord teregstaan. Verskeie aanklagte staar Ashley, ook die pa van October se twee jongste kinders, en Van der Rheede in die gesig, waaronder sameswering tot moord, sameswering om moord en roof te pleeg en twee aanklagte van roof met verswarende omstandighede. Jooste het onlangs ŉ petisie begin vir ŉ swaarder straf vir die veroordeelde vroueslaner, Jaco Swart, juis omdat sy weet wat die gevolge van geslagsgebaseerde geweld is. Dié petisie het ten doel om Nicoleen, Swart se vervreemde vrou en die slagoffer in dié aanrandingsaak, te ondersteun en toe te sien dat daar strenger opgetree word teen oortreders van geslagsgebaseerde geweld. Die petisie is reeds deur meer as 20 000 mense onderteken en is aan die Nasionale Vervolgingsgesag (NVG) gestuur, wat ook ontvangs daarvan erken het. Die moord Charlene October (49) is ŉ jaar gelede in haar huis in die Wes-Kaap vermoor terwyl haar maand oue kleindogter by haar was. (Foto: Verskaf) Ethan Telemachus (25), October se oudste seun uit ŉ vorige huwelik, het destyds op sy ma se liggaam by haar huis in Elim naby Bredasdorp afgekom toe hy sy een maand oue baba, Zarah, wou oplaai. Sy het die vorige aand (Sondag) by October oorgeslaap. Telemachus, wat naby sy ma gewoon het, het die Sondag voor October se dood nog saam met haar geëet en gekuier. Ashley was ook daar. Die twee was ten tyde van haar dood geskei, maar Ashley het steeds ŉ winkel op October se erf bedryf waar hy snoeperye en vis verkoop het. Jooste sê Telemachus het op die betrokke dag ŉ oproep van Ashley ontvang dat sy ma nie die deur oopmaak wanneer hy klop nie. Telemachus is na haar huis en kon sy baba binne hoor huil. Hy het deur die venster geklim om die deur oop te maak. Telemachus het destyds aan The Hermanus Times gesê Ashley het aangedui dat daar by die winkel ingebreek is, maar volgens Telemachus was sy optrede “vreemd”. Van der Rheede is sowat twee weke ná October se dood in hegtenis geneem en Ashley in November nadat die polisie bewyse gevind het wat hom glo met die moord verbind. Die twee is sedertdien in aanhouding en pogings om borgtog te bekom is van die hand gewys. Seer nog rou ŉ Jaar ná October se dood is die seer vir haar geliefdes nog rou – daar is soveel mylpale wat October nie saam met haar familie kan deel nie. Sy sou boonop vandeesmaand haar 50ste verjaardag gevier het. October se seun, Nathan Telemachus, ook uit haar vorige huwelik, het vanjaar sy 21ste verjaardag langs sy ma se graf deurgebring. Klein Zarah het een geword en October en Ashley se 14-jarige dogter is hoërskool toe. Hul seun is 10. Jooste sê hulle sal waarskynlik nooit antwoorde hê oor waarom haar suster se lewe kortgeknip is nie. “Wat ons wel weet, is dat sy dit nie verdien het nie. Hierdie kinders verdien nie om sonder die liefde van hul ma en ouma groot te word nie. My 72-jarige ma moes nóóit haar dogter begrawe het nie.” Hulle sal egter altyd vasklou aan die mooi herinneringe aan October. Dis veral October se humorsin en aansteeklike lag wat hulle sal bybly. “Daai lag van haar – jy kon nie anders as om saam te lag nie. Sy het my soveel in haar leeftyd en selfs in haar dood geleer. Sy is ook die rede vir die liefde wat ons selfs van wildvreemde mense ontvang. Ek wens met alles in my dat sy daardie liefde kon ervaar.” Jooste sê hoewel die familie almal met dieselfde seer sit, kan niemand mekaar help nie. Charlene October (49) is ŉ jaar gelede in haar huis in die Wes-Kaap vermoor terwyl haar maand oue kleindogter by haar was. (Foto: Verskaf) “Ons kan maar net daar wees vir mekaar.” Oor die petisie sê Jooste sy hoop die NVG sal teen Swart se opgeskorte vonnis en boete van R20 000 appelleer sodat sy straf verswaar kan word. Sy het vroeër aan Maroela Media gesê daar word glad nie genoeg gedoen om geslagsgebaseerde geweld in Suid-Afrika te hanteer of te bekamp nie. Sy wens ook dat haar suster destyds dieselfde waagmoed en dapperheid as Nicoleen gehad het om uit haar omstandighede te ontsnap. Haar raad aan slagoffers van geslagsgebaseerde geweld en familielede van dié slagoffers is om nie stil te bly nie. “Vergeet van hoe mense na jou gaan kyk as jy jou storie openbaar – jou veiligheid en jou kinders se veiligheid is belangriker as enigiemand anders se mening. Aan die families, los die ‘I told you so’ en wees daar vir jou suster, ma of vriendin.”